Foto: Index/Facebook



VJEKOSLAVA BEŠTAK, zvijezda emisija Roberta Knjaza, mnogima poznatija pod imenom baka Slavica, preminula je u 81. godini života.



Slavica je navodno bila teško bolesna, ali uvijek pozitivna i vedra. Knjaz joj je po prvi put dao ulogu u svojim emisija prije više od pet godina, a baka je otad uveseljavala brojne gledatelje diljem Hrvatske. No, unatoč tome što je postala televizijska zvijezda, baka Slavica nije odustala od svog prvotnog zanata kumice s placa; svježe voće i povrće prodavala je na Trešnjevačkom placu čak i neradnim danima i praznicima.



Posljednji ispraćaj bake Slavice bit će danas u 15 sati na groblju u Adamovcu.

"Što reći? Svi smo znali u kojim je godinama i kakvo joj je zdravstveno stanje, ali ova nas je vijest ipak pogodila", rekao je u razgovoru za Index Robert Knjaz koji je s bakom Slavicom godinama surađivao.



"Bila je divna osoba, posebna, i razveselila bi svakog s kim se susrela. Nitko nije ostao ravnodušan. Svima će nam nedostajati", zaključio je Knjaz.

Baki Slavici je jednog dana na placu prišao Knjaz i upitao je želi li biti na televiziji, na što se prvo ona nasmijala, a zatim i čitava njena obitelj kad im je prepričala događaj. No, ponudu je prihvatila te otad postala nezamjenjiv dio emisije "Koledžicom po svijetu".

Tekst se nastavlja ispod oglasa

Ipak, bakina je prva uloga bila ona na navijačkoj audiciji za odlazak na EP u Portugalu 2004., a tada ju je proslavio povik: "Dado Pršo - ljepotom uvijek strš'o!"



Robert Knjaz ju je tijekom snimanja "Koledžice" vodio u Milano i Cannes, sudjelovala je u brojnim intervjuima sa slavnim pjevačima, glumcima i političarima, a pojavila se i na zagrebačkom Cro-a-porteru.

O njezinoj slavi dovoljno govori i činjenica da je na Facebooku uživala veću popularnost od Roberta Knjaza koji se nije mogao mjeriti s desecima tisuća obožavatelja lika i djela bake Slavice.